Σχετικά με το εκπαιδευτικό υλικό για τις ‘Αξίες Ζωής’ αναφέρουμε τα παρακάτω:

**1.** **Εκπαιδευτικό υλικό**

 Το εκπαιδευτικό υλικό αποτελείται από α) το βασικό εκπαιδευτικό εγχειρίδιο 20 σελίδων που περιλαμβάνει δεκαεπτά ενότητες και β) το συμπληρωματικό μέρος με τα παραρτήματα Α (αφηγήσεις) και Β (παιχνίδια). Έχει ενσωματωθεί εικονογραφημένο εξώφυλλο με καλλιτεχνικές δημιουργίες των παιδιών και πίνακας περιεχομένων στο τέλος. Η σελιδοποίηση υφίσταται κανονικά, αλλά η βιβλιογραφία βρίσκεται στο τέλος του παραρτήματος με το οποίο έχει πιο άμεση σχέση. Οι ενότητες εστιάζουν σε κάποια ή κάποιες από τις δώδεκα Αξίες. Σημειώνονται κάθε φορά οι στόχοι, η κατάλληλη ηλικιακή βαθμίδα, τα υλικά που χρειάζονται και γίνεται σαφής περιγραφή των δραστηριοτήτων. Προτείνεται ενδεικτικά το πλαίσιο της συζήτησης και πιθανοί αναστοχασμοί. Γίνονται και περαιτέρω προτάσεις για όσους/ες αφιερώσουν περισσότερο χρόνο σε κάποιες ενότητες που αρέσουν ιδιαίτερα στα παιδιά. Η δομή των ενοτήτων ακολουθεί τις στρατηγικές προσέγγισης του θέματος (ενστάλαξη, διευκρίνιση, δομημένη συζήτηση, δράση….) και περιέχει σύγχρονα μέσα και τεχνικές. Προκαλείται ο/η μαθητής/τρια να προβληματιστεί, να νοσταλγήσει και να βιώσει με κάθε δημιουργικό και καλλιτεχνικό τρόπο τις Αξίες. Καλείται επίσης να ‘ζωντανέψει’ τους ήρωες των ιστοριών, να εκφράσει συναισθήματα / σκέψεις τους και να τα μεταφέρει στην προσωπική του ζωή.

**2.** Το προτεινόμενο πρόγραμμα **μπορεί να συνδεθεί σε πολλά σημεία με το αναλυτικό πρόγραμμα του Δημοτικού Σχολείου**. Ενδεικτικά παραθέτουμε κάποια παραδείγματα :

***Ανθολόγια***

* **Ανθολόγιο Α-Β** ( Φοβάμαι… / Θα σ αγαπώ ό,τι κι αν γίνει / Ο κάστορας και η ηχώ / Η αλφαβήτα δίχως ρο / Ξέρξης, ένα ψάρι διαφορετικό )
* **Ανθολόγιο Γ-Δ** ( Πως βάφτηκαν κόκκινα τα αστεράκια / Η ιστορία του Ερνέστο / Λιοντάρι και αγριόχοιρος - Ο Τζοβάνι / Χαρούμενοι χαρταετοί / Ένας αλλιώτικος ποδοσφαιρικός αγώνας / Το περιβόλι του Σαμίχ / Το τραγούδι του κλόουν / Παππούς και εγγονή
* **Ανθολόγιο Ε-ΣΤ** (Η Χιονάτη της Πάρνηθας / Ένα παιδί μετράει τα’ άστρα / Ο Θωμάς / Καυκασιανό παραμύθι / Η Βαγγελίτσα / Οι ψαράδες που έπιασαν μια πέτρα / Το παιχνίδι της μεταμφίεσης / Ο γιος / Η Αγάπη / Τα Χριστούγεννα του Τα Κι Κο / Ο παράξενος πραματευτής

***Γλώσσα - Κοινωνική Αγωγή - Θρησκευτικά***

* **Β τάξη:** Νιώθω - Με το ‘σεις’ και με το ‘σας’ (Γλώσσα)

Η αγάπη στην οικογένεια – Η χαρά του να μοιράζεσαι – Μια ξεχωριστή μέρα του μπαρμπα Πανώφ (Θρησκευτικά ‘Όμορφος κόσμος’ )

* **Γ τάξη:** Ο Εγωιστής Γίγαντας **-** Το χαρούμενο λιβάδι **-** Το πιο γλυκό ψωμί **-**Του κόσμου τα παιδιά (Γλώσσα)
* **Δ τάξη:** Το σχολείο γιορτάζει την Ελευθερία και τη Δημοκρατία - Χαίρε ω χαίρε Λευτεριά - Όλοι διαφορετικοί, όλοι ίδιοι (Γλώσσα)
* **Ε τάξη:** Οι φίλοι μας, οι φίλες μας (Γλώσσα)

Γνωρίζουμε τα δικαιώματά μας, αναλαμβάνουμε τις υποχρεώσεις μας (Κοινωνική Αγωγή)

* **ΣΤ τάξη:** Πόλεμος και Ειρήνη(Γλώσσα)

Και οι δυο προσεύχονταν - Μετανιώνω και συμφιλιώνομαι αληθινά (Θρησκευτικά)

* Επιπροσθέτως, κεφάλαια, αναφορές και κείμενα από **τα βιβλία της ιστορίας Γ’, Δ’, Ε’, ΣΤ’** έδωσαν πολύ συχνά ευκαιρίες κατανόησης τόσο των θετικών επιδράσεων σημαντικών αξιών όπως η ενότητα, ο σεβασμός, η φιλοπατρία, η ελευθερία, η ανεκτικότητα όσο όμως και των καταστροφικών αποτελεσμάτων της ασέβειας, της διχόνοιας, της αντιπαλότητας, της ματαιοδοξίας, του ανταγωνισμού κλπ.

**3.**  **Χρόνος υλοποίησης του προγράμματος**

 Η υλοποίηση του προγράμματος στο Δημοτικό Σχολείο γίνεται στην ώρα της ευέλικτης ζώνης και καλό θα ήταν να χρησιμοποιείται ένα δίωρο, πράγμα που προτείνεται και σε όλα τα προγράμματα ανάπτυξης και ενίσχυσης των συναισθηματικών & κοινωνικών δεξιοτήτων. Όπως όμως φαίνεται καθαρά τόσο από την κατεύθυνση και το περιεχόμενο των δραστηριοτήτων όσο και από την εμπειρία των τελευταίων ετών, το ίδιο αποτελεσματικά (και πιθανώς καλύτερα) μπορεί να γίνει το πρόγραμμα διαθεματικά με την εμπλοκή των ειδικοτήτων (Εικαστικά, Θεατρική Αγωγή, Μουσική, Φυσική Αγωγή, Αγγλικά, Πληροφορική). Η σύμπλευση των Εκπαιδευτικών στο βασικό άξονα του προτεινόμενου εκπαιδευτικού εργαλείου παράγει πραγματικά εντυπωσιακά παιδαγωγικά αποτελέσματα και παράγωγα. Στις δύο μεγάλες τάξεις μπορεί να χρησιμοποιηθεί χρόνος από τα μαθήματα της Γλώσσας, της Κοινωνικής Αγωγής και των Θρησκευτικών με αφορμή σχετικά ερεθίσματα από τα μαθήματα αυτά. Το πρόγραμμα μπορεί να διαρκέσει από λίγες εβδομάδες μέχρι και όλη τη χρονιά. Εξαρτάται από το επίπεδο της δεκτικότητας των μαθητών/τριών, τη γενικότερη συμμετοχή, την υπεύθυνη στάση, εμπειρία και συνέπεια των εκπαιδευτικών, τις συνεργασίες, την υποστήριξη μέσα κι έξω από τη σχολική μονάδα κλπ.

**4.** **Χρήση παραρτήματος Β**

 Στην τέταρτη παράγραφο της πρώτης σελίδας του εκτυπωμένου εγχειριδίου προτείνεται -εφόσον υπάρχει χρονικό περιθώριο- να ξεκινάει κάθε ενότητα με μια **δραστηριότητα ενεργοποίησης** που ενισχύει το κλίμα εμπιστοσύνης, φιλίας & ασφάλειας στην τάξη (παράρτημα Β). Από το παράρτημα Β μπορούν να αντλούν οι εκπαιδευτικοί τη δραστηριότητα προθέρμανσης (μη ανταγωνιστικό παιχνίδι) ώστε να νιώσουν τα παιδιά ξεχωριστά, άνετα και ευχάριστα από την αρχή. Αυτό άλλωστε σημειώνεται ως ‘προτεινόμενο ζέσταμα’ και στην αρχή κάθε ενότητας.

**5.** **Διασφάλιση πνευματικών και συγγραφικών δικαιωμάτων**

 Το παρόν πρόγραμμα προτείνεται με μοναδικό σκοπό την παρότρυνση των εκπαιδευτικών να εστιάσουν σε πολύ σημαντικές Αξίες Ζωής. Είναι προφανές ότι δεν υπάρχει καμία πρόθεση εκμετάλλευσης (οικονομικής, συγγραφικής κλπ.) ξένων πηγών. Στην πρακτική της εκπαιδευτικής προσέγγισης των κοινωνικών αξιών στηριζόμαστε συχνά (ιδιαίτερα στα μικρότερα παιδιά) σε επιλεγμένες ιστορίες και αφηγήσεις, από παλαιότερες & νεότερες λογοτεχνικές πηγές, που βοηθούν τα παιδιά να ‘κατανοήσουν’ και να ‘νιώσουν’ τη σημασία της υιοθέτησης αρχών και αξιών. Στο παράρτημα Α υπάρχουν δώδεκα ιστορίες & αφηγήσεις (έξι που συνδέονται άμεσα με τις δραστηριότητες των αντίστοιχων ενοτήτων και έξι πρόσθετες διδακτικές ιστορίες ανάδειξης συγκεκριμένων αξιών). **Σε όλες τις ιστορίες αναφέρεται ο τίτλος του βιβλίου ή του συγγράμματος και ο συγγραφέας ή ο εκδοτικός οίκος.** Άλλωστε η χρήση μέχρι 10% του περιεχομένου κάθε πηγής μπορεί να χρησιμοποιηθεί με κάθε θεμιτό τρόπο από όσους/ες δημιουργούν έντυπα, θεατρικά, παράγωγα, βιβλία κλπ., ακόμη και όταν δεν πρόκειται για τόσο εξειδικευμένους παιδαγωγικούς σκοπούς.

Με εκτίμηση

Τομπούλογλου Ιωάννης